Aankondiging volg glo binnekort oor misdaadintelligensie-hoofFoto: SAPD/Facebook Die Suid-Afrikaanse Polisiediens het gesê ŉ aankondiging sal binnekort gemaak word oor die waarnemende hoof van misdaadintelligensie, genl.maj. Pat Mokushane. Eyewitness News het vroeër berig die waarnemende nasionale polisiekommissaris, Lesetja Mothiba, het Mokushane afgedank. Genl.maj. Sally de Beer het egter in gesê ŉ aankondiging is nog nie gedoen nie. Mokushane gaan gebuk onder omstredenheid, insluitend bewerings dat hy geld van misdaadintelligensie misbruik het en dat hy sy eie ondernemings uit sy polisiekantoor bedryf het. Mothiba het verlede week aan LP’s gesê die bewerings word ondersoek en ŉ verslag sal na verwagting hierdie week vrygestel word. Die feit dat Mokushane nog nie topsekuriteitsklaring het nie, is ook ŉ kwessie. Dit het tydens ŉ parlementêre vergadering aan die lig gekom dat sy klaringsertifikaat sonder al die nodige prosesse gedruk is, insluitend die evaluering van sy aansoek wat nie nagegaan is nie. Die dokument is later teruggetrek.